Jugendheim Prêles
S Jugedhaim Prêles isch es Erzüchigshaim gsi, wo verhaltesuffällegi, normalbegabti jungi Manne im Alter bis zu 22 Johr betreut hät. Es isch uf em Gebiet vo de ehmolige Schwizer Gmaind Prêles im Bärner Jura betribe worde.

Di verschidene Geböi stönd e chli usserhalb vom Dorf uf , am en Ort, wo Châtillon haisst, zmitzt i de Hochebeni vom Tessebärg. S Jugedhaim isch zweisprochig gfüert wore, hät 70 Plätz för männlechi Jugendlechi zwüsche 15 und 22 Johr gha, wo us de ganze Schwiz döt iigwise wore sind. De ganz Betriib hät 120 Vollzitstelle gha (Stand Juni 2016).

Gschicht 
Im März 1920 isch z Prêles d Zwangserzüchigsaastalt Tessebärg gründet worde und 1945 in Erzüchigsaastalt umgnännt worde. Zwüsche 1958 und 1960 isch mit em Zöglingshuus und Wohnhüser för di Aagstellte de erschti grösseri Uusbau gmacht worde. Vo 1979 bis 1981 isch de zwaiti grossi Uusbau; mit witere Ateliers, eme Gwächshuus, eme Halleschwimmbad und Raienaifamiliehüser för s Personal. Ab 1990 isch s Jugedhaim Prêles es Justizhaim gsi, wo vom Bund anerchännt gsi isch.

Im Februar 2008 hät d Polizei im Jugedhaim ermittled. Es söll e Betreueri zwee Insasse Gäld för Sex aapote ha.

I de Johr 2010 bis 2012 isch s Jugedhaim zum dritte Mol umbaut worde. De Umbau hät 38 Millione Franke koschted. Es isch umfassend saniert und de neue pädagogische Bedürfniss und Sicherhaitsnorme aapasst worde. Wills schwirig gsi isch, diplomierti Sozialpädagoge z finde, hät di dritti gschlosseni Wohngruppe im November 2013 immer no nöd chöne eröffnet wärde.

Aafangs Februar 2016 isch bekannt worde, as das Jugedhaim us verschidnige Gründ uf Endi Johr zuegoo söll und nochhär as Uusschaffigsgfängnis söll diene. Es isch dänn uf de 31. Oktober 2016 gschlosse wore.

Weblink

Fuessnoote 

Bauwärk im Kanton Bärn